બેંક ઓફ ઇન્ડીયાની આટકોટ શાખાના અધિકારીએ ઠગાઇના બનાવ અંગે જિલ્લા પોલીસવડાને અરજી કરી હતી. આ અરજીની તપાસ એસઓજીને સોંપાઈ હતી. પીઆઇ એમ.એન.રાણા, મદદનીશ ઉપેન્દ્રસિંહ સહિતના સ્ટાફે બાબરાના કીડી ગામે રહેતા અને ખાનગી શાળામાં શિક્ષક તરીકે ફરજ બજાવતા અનિલ ઉર્ફે અનકો કેશુભાઇ ઝાપડીયા(હાલ, બોટાદ), જસદણના લીલાપુર ગામે રહેતા પ્રકાશ ઉર્ફે અંકિત શાંતિલાલ હરસોરા, આટકોટના કલ્પેશ ઉર્ફે કુલી રાઘવભાઇ મેણીયા અને જસદણના અમરાપર ગામમાં રહેતા દિનેશ જયંતીભાઇ કોળીની ધરપકડ કરી હતી. ચીટર ગેંગના સભ્યોની કબૂલાત મુજબ, એક વર્ષ પહેલાં બેંકની મુંબઇની હેડ ઓફિસના FIS માસ્ટરકાર્ડ ગેટવેમાં ટેકનિકલ ખામી સર્જાઇ હતી. આ ખામીના કારણે હેડ ઓફિસ દ્વારા ગેટવે બદલવામાં આવ્યું હતું. આ માટેના એપ્રુવલ કોડ તેમજ ટ્રાન્ઝેકશન માટેના બોગસ CVV2 અને રીજેક્ટ કરાયેલા કોડમાં રહી ગયેલી ખામીના કારણે આ એપથી થયેલા ઓનલાઇન ટ્રાન્ઝેકશનમાં ગ્રાહકના ખાતામાંથી રકમ કપાત થયા વિના ગ્રાહકે મોબાઇલ એપમાં બનાવેલા વોલેટમાં ટ્રાન્સફર થઇ જતી હતી. આ ખામીની અનેક ગ્રાહકોને જાણ થતાં અનિલે પ્રકાશના મોબાઇલમાં પેય ઝેપ એપ્લીકેશન ડાઉનલોડ કરીને બેંકના ખાતામાં પોતાના વોલેટમાં રકમ ટ્રાન્સફર કરવાનું શરૂ કરીને ૧૦.૯૧ લાખ ઘરભેગા કરી દીધા હતા.